ประเทศที่มีเศรษฐกิจพึ่งพาจีน กำลังมีปัญหา
ดูเหมือนว่าการระบาดของ COVID-19 จะยาวนานกว่าที่หลายฝ่ายประเมินเอาไว้ก่อนหน้านี้ คาดกันว่า ผลกระทบของโรคนี้จะส่งผลต่อเศรษฐกิจโลกมูลค่าสูงถึง 86 ล้านล้านบาท ซึ่งมากกว่ามูลค่า GDP ของสหราชอาณาจักรเสียอีก
5 มี.ค. 2563

ประเทศที่มีเศรษฐกิจพึ่งพาจีน กำลังมีปัญหา /โดย ลงทุนแมน
ดูเหมือนว่าการระบาดของ COVID-19 จะยาวนานกว่าที่หลายฝ่ายประเมินเอาไว้ก่อนหน้านี้
คาดกันว่า ผลกระทบของโรคนี้จะส่งผลต่อเศรษฐกิจโลกมูลค่าสูงถึง 86 ล้านล้านบาท ซึ่งมากกว่ามูลค่า GDP ของสหราชอาณาจักรเสียอีก
ขณะที่เศรษฐกิจจีนถูกประเมินว่าจะเติบโตเพียง 5.4% ในปี 2020 ถ้าสิ่งนี้เกิดขึ้นหมายความเศรษฐกิจจีนจะเติบโตต่ำสุดในรอบ 30 ปี
อย่างที่ทุกคนรู้ เศรษฐกิจของจีนมีความเกี่ยวข้องกับเศรษฐกิจประเทศอื่นอย่างมาก หมายความว่า ถ้าจีนมีปัญหา ประเทศอื่นก็จะมีปัญหาตามไปด้วยเหมือนที่เกิดขึ้นในเวลานี้
แล้วตอนนี้ประเทศไหนที่กำลังมีปัญหา ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
การที่เศรษฐกิจของจีนชะลอตัวลง นั่นหมายความว่า จะมีการสั่งสินค้านำเข้าเพื่อมาผลิตและบริโภคลดลง
พูดอีกด้านก็คือ ประเทศที่พึ่งพาการส่งออกโดยมีตลาดหลักอยู่ที่จีนนั้น กำลังมีปัญหา
และประเทศที่ว่าคือ ออสเตรเลีย เกาหลีใต้ และบราซิล
เนื่องจากปี 2019 ทั้ง 3 ประเทศมีสิ่งหนึ่งที่คล้ายกันคือ ตลาดส่งออกที่ใหญ่สุดของพวกเขาอยู่ที่จีน
เกาหลีใต้มีมูลค่าการส่งออกทั้งหมดเท่ากับ 17.2 ล้านล้านบาท
เป็นการส่งออกไปจีนประมาณ 4.3 ล้านล้านบาท หรือประมาณ 25%
บราซิลมีมูลค่าการส่งออกทั้งหมดเท่ากับ 7.1 ล้านล้านบาท
เป็นการส่งออกไปจีนประมาณ 2.0 ล้านล้านบาท หรือประมาณ 28%
ออสเตรเลียมีมูลค่าการส่งออกทั้งหมดเท่ากับ 8.6 ล้านล้านบาท
เป็นการส่งออกไปจีนประมาณ 2.8 ล้านล้านบาท หรือประมาณ 33%
อย่างไรก็ตาม แม้ว่าออสเตรเลียและบราซิลจะเป็นประเทศที่พึ่งพาการเติบโตของเศรษฐกิจจีนมากในระดับหนึ่ง แต่มูลค่าการส่งออกของออสเตรเลียนั้นคิดเป็นสัดส่วนเพียง 20% ต่อมูลค่า GDP ในขณะที่บราซิลนั้นมูลค่าการส่งออกคิดเป็นสัดส่วนเพียง 12% ต่อมูลค่า GDP
แต่สำหรับเกาหลีใต้นั้น มูลค่าการส่งออกมีสัดส่วนกว่า 33% ของ GDP ประเทศ
ดังนั้น เกาหลีใต้จึงเป็นประเทศที่กำลังได้รับผลกระทบอย่างหนักจากการชะลอตัวลงของเศรษฐกิจจีนในรอบนี้
ปี 2015 มูลค่าการส่งออกจากเกาหลีใต้ไปจีนนั้นมีมูลค่าเพียง 348,000 ล้านบาท
แต่การทำข้อตกลงเขตการค้าเสรีระหว่างรัฐบาลทั้ง 2 ประเทศตั้งแต่ปลายปี 2015 ทำให้มูลค่าการส่งออกของเกาหลีใต้ไปที่จีนนั้นเพิ่มขึ้นกว่า 1,200% ในระยะเวลาแค่ 4 ปี
โดยเกาหลีใต้มีสินค้าส่งออกสำคัญ คือ แผงวงจรอิเล็กทรอนิกส์ จอภาพแบบ LCD รวมไปถึงรถยนต์
ทั้งนี้ ปัญหาสงครามการค้าระหว่างจีนกับสหรัฐอเมริกาที่เกิดมาตั้งแต่ปี 2018 และลากยาวมาจนถึงทุกวันนี้ ทำให้ GDP ของเกาหลีใต้ปี 2019 เติบโตเพียง 2% ต่ำสุดในรอบ 10 ปี
แต่ถ้าเราคิดว่า นั่นคือจุดที่แย่ที่สุด เราอาจคิดผิด
เพราะตอนนี้การระบาดของโรค COVID-19 อาจทำให้เศรษฐกิจของเกาหลีใต้ย่ำแย่ลงไปอีก
ถ้าเหตุการณ์นี้ยังดำเนินไปจนไม่มีทีท่าว่าจะจบลงในเร็วๆ นี้
และที่ลืมไม่ได้ก็คือ ประเทศไทยของเราเอง เพราะวันนี้เรากำลังพึ่งพาจีนอย่างมาก โดยเฉพาะการส่งออกและการท่องเที่ยว
ปี 2019 มูลค่าการส่งออกของไทยเท่ากับ 7.6 ล้านล้านบาท
ซึ่งเป็นการส่งออกไปจีนประมาณ 902,000 ล้านบาท หรือประมาณ 12% ของการส่งออกทั้งหมด ด้วยมูลค่าดังกล่าวทำให้จีนนั้นเป็นตลาดส่งออกใหญ่ที่สุดอันดับ 2 ของไทย เป็นรองเพียงสหรัฐอเมริกา
ขณะที่ในด้านของการท่องเที่ยว ปี 2019 มีนักท่องเที่ยวจีนมาเที่ยวที่ประเทศไทยประมาณ 11 ล้านคน และเรามีรายได้จากนักท่องเที่ยวจีนประมาณ 544,000 ล้านบาท ซึ่งถือเป็นอันดับ 1
หมายความว่า เพียงแค่มูลค่าการส่งออกไปจีนและรายได้จากนักท่องเที่ยวจีน ก็มีมูลค่ารวมกันกว่า 1.4 ล้านล้านบาท หรือมีสัดส่วนต่อ GDP ของประเทศไทยกว่า 8% เลยทีเดียว
ทุกวันนี้เรากำลังเห็นแหล่งท่องเที่ยวหลายที่ มีคนลดลงอย่างน่าใจหาย ทั้งโรงแรม ร้านค้า ร้านอาหาร รายได้กำลังลดลงอย่างหนัก
บริษัทหลายแห่งกำลังขายสินค้าไม่ได้ และเริ่มที่จะขาดสภาพคล่อง จนหลายคนออกมาเรียกร้องให้ผู้เกี่ยวข้องทั้งภาครัฐและภาคเอกชน ยื่นมือมาช่วยเหลือ ก่อนที่ทุกอย่างจะสายเกินไป
เรื่องนี้เป็นบทเรียนสำคัญอีกครั้งว่า
ในฐานะประเทศ หรือบริษัท เราไม่ควรพึ่งพารายได้จากแหล่งใดแหล่งหนึ่งมากเกินไป
เพราะไม่อย่างนั้น เมื่อแหล่งรายได้หลักเกิดมีปัญหา และไม่รู้ว่าจะสิ้นสุดลงเมื่อไร
มันก็จะทำให้เรา ใช้ชีวิต อยู่บนโลกนี้ได้ลำบากขึ้น..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-